**Clubul Interact VARANA Focșani a adus căldură și culoare în sufletele celor din Căminul de bătrâni din Focșani**

Interact VARANA Focșani, clubul micilor rotarieni din Vrancea, a demarat un nou proiect menit să aducă un pic mai multă căldură în sufletele unor oameni buni, cum sunt cei din Căminul de bătrâni din Focșani.

Proiectul, care are mai multe etape, a început sâmbătă 9 aprilie 2016, când tinerii din Interact au organizat pentru bătrânii din Cămin ”Ziua filmelor vechi”, un moment de relaxare și socializare. Tinerii rotarieni alături de bătrâni au vizionat filme vechi românești, cum ar fi ”Operațiunea Monstru” sau ”B.D. la mare și la munte”, filme de o calitate recunoscută atât acum câțiva zeci de ani, cât și în prezent. După vizionări a continuat acțiunea de socializare, bătrânii Căminului fiind angrenați în jocuri de table sau cărți cu tinerii din Interact și în discuții despre viața de astăzi și cea de acum ceva timp, despre diferențele care există între generații, despre pasiunile de ieri și de azi ale bătrânilor.

A doua etapă a proiectului s-a desfășurat pe data de 16 aprilie 2016, tot într-o zi de sâmbătă, când Interact a organizat un concert muzical pentru bătrânii din Cămin, concert susținut de micii artiști Cristina Mihăilă – voce, de la Colegiul Național ”Al. I. Cuza” și Cătălin Dragomir – chitară, de la Colegiul Național ”Unirea” din Focșani.

Proiectul va continua pentru că aceste acțiuni ale tinerilor din Interact au adus puțină căldură, lumină și culoare în viața bătrânilor din Căminul din Focșani. În următoarele etape va fi organizată ”Ziua sportului”, când o antrenoare de fitness îi va învăța pe bătrâni să facă exerciții fizice pentru întreținere și ce mișcări sunt adecvate vârstei lor. Un concurs de gătit va fi și el prins în activitățile proiectului, când un renumit bucătar va veni să jurizeze preparatele culinare gătite de echipele mixte formate din tinerii Interact și persoanele din Căminul de bătrâni.

Cu ocazia acestui proiect Interact bătrânii din Căminul din Focșani au avut parte o momente de relaxare, socializare și interacțiune, momente care le-au făcut viața puțin mai frumoasă. Și cei tineri cât și persoanele din Cămin și-au făcut noi prieteni, iar sufletele bătrânilor s-au bucurat de ideile, energia și zâmbetul micilor rotarieni.